Broj: 711-I-2145-M-146/21-02-8

Zagreb, 24. studenoga 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković, predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Joška Dujmovića, općinskog načelnika Općine Primorski Dolac**, za davanjem mišljenja Povjerenstva, na 149. sjednici, održanoj 24. studenoga 2021., donosi sljedeće:

**MIŠLJENJE**

**I. Na temelju članka 13. stavka 2. ZSSI-a, nema zapreke da dužnosnik Joško Dujmović, općinski načelnik Općine Primorski Dolac, za vrijeme profesionalnog obnašanja navedene dužnosti obavlja i poslove kao inženjer građevinarstva u trgovačkom društvu s kojim Općina Primorski Dolac nema ugovorenih poslovnih odnosa i to 2 sata tjedno u razdoblju do godine dana, s obzirom da takav opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja.**

**II. U slučaju obavljanja poslove iz točke I. ove izreke u razdoblju dužem od godine dana, Povjerenstvo upućuje dužnsonika da ponovno zatraži mišljenje Povjerenstva radi razmatranja bi li obavljanje istih poslova u trajanju dužem od godine dana predstavljalo obavljanje drugih poslova u smislu redovitog i stalnog zanimanja u smislu članka 13. stavka 2. ZSSI-a.**

**II. Na temelju članka 13. stavka 4. ZSSI-a dužnosnik je obvezan podatke o poslovima iz točke I. ove izreke te prihode stečene obavljanjem istih poslova navesti u izvješću o imovinskom stanju istekom godine u kojoj je navedene poslove obavljao i stekao prihode obavljanjem istih.**

Obrazloženje

Zahtjev za davanjem mišljenja Povjerenstva podnio je dužnosnik Joško Dujmović, općinski načelnik Općine Primorski Dolac. Zahtjev je u Povjerenstvu zaprimljen 10. studenoga 2021.g., pod poslovnim brojem: 711-U-5461-M-146/21-01-1 te je povodom istog otvoren predmet broj M-146/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnsonika utvrđeno je da Joško Dujmović obnaša dužnost općinskog načelnika Općine Primorski Dolac, počevši od 21. svibnja 2021.g., a istu dužnost obnašao je i u prethodnom mandatu te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da dužnost općinskog načelnika Općine Primorski Dolac obnaša profesionalno te od Povjerenstva traži mišljenje može li, uz profesionalno obnašanje navedene dužnosti, obavljati poslove stručne ispomoći kao inženjer građevinarstva (intelektualni rad) u trajanju od 2 sata tjedno putem ugovora o radu s trgovačkim društvom s kojim Općina Primorski Dolac nema ugovoren poslovni odnos.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. toga Zakona.

Povjerenstvo obrazlaže da obavljanje poslova inženjera građevinarstva u trgovačkom društvu koje ne posluje s Općinom Primorski Dolac, istovremeno uz profesionalno obnašanje dužnosti općinskog načelnika Općine Primorski Dolac, i to dva sata tjedno u razdoblju kraćem od godine dana ne bi predstavljalo obavljanje drugih poslova u vremenu, opsegu i kontinuitetu koji bi se mogao smatrati redovitim i stalnim zanimanjem u smislu članka 13. stavka 2. ZSSI-a.

Međutim, Povjerenstvo upućuje dužnosnika da, ukoliko bi iste poslove nastavio obavljati u razdoblju dužem od godine dana, ponovno zatraži mišljenje Povjerenstva koje će u tom slučaju ponovno razmotriti je li riječ o poslovima koji se zbog trajanja dužeg od godine dana smatraju poslovima koji se obavljaju u smislu redovitog i stalnog zanimanja sukladno članku 13. stavku 2. ZSSI-a.

Povjerenstvo također ukazuje dužnosniku da je na temelju članka 13. stavka 4. ZSSI-a dužan u izvješću o imovinskom stanju navesti podatke o obavljanju drugih poslova ili djelatnosti za vrijeme trajanja mandata, kao i prihode koje stječe po toj osnovi, istekom godine u kojoj su prihodi ostvareni.

Slijedom svega navedenog, odlučeno je kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Joško Dujmović, elektronička dostava
2. Objava na internetskoj stranici Povjerenstva
3. Pismohrana